**Verde îndrăgostit**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Brațele tale sunt verzi și prelungi

Și-acolo-nfloresc toate visele mele

Ca-ntr-un copac al iubirii târzii

Ce-şi ‘nalță spre soare tâmplele grele

De vise și doruri purtate prin ierni,

Când zbateri de aripi și cuiburi străine,

Cerșind adăpost au săpat un abis

Imens și-am pierdut iarăși drumul spre tine.

Dar brațele tale curând m-au găsit,

Pe ele-nfloresc, cu-ndrăzneală, iubite,

Sunt colocatara acestei povești

Pe care-o brodezi cu poeme vrăjite.

- Brațele tale, tulpini dintr-un vers,

Deschise tardiv sub o rază de soare,

Sub ele adorm visând că-nfloreşti,

Fragil început, dar spune-mi te doare

Poemul ce-ncepe cu tine mereu,

Îngheţul şi timpul ce-aleargă aiurea,

Gândul născut sub o tâmplă de cer,

Mâinile verzi ce dezmiardă pădurea?

Brațele tale îmi sunt așternut,

Acolo-mi păstrezi veşnicia,-ntre palme…

Mi-e dor de tine în verdele crud,

De mări turcoaz delicate şi calme.